Pandemie moenie misbruik word vir anti-drank-agenda – SalbaDie alkoholbedryf het reeds meer as R36 miljard verloor weens drankbeperkings te midde die Covid-19-pandemie. (Foto: pixabay) Die Covid-19-pandemie is nie ’n geleentheid om ’n anti-alkohol-agenda te bevorder nie. Só het die Suid-Afrikaanse Vereniging van Drankhandelsname (Salba) Donderdag gesê. Dit kom nadat die Suider-Afrika-alliansie vir Alkoholbeleid (Saapa) op 16 Mei ’n verklaring uitgereik het wat onder meer vir die beperking van drankverkope en ‑advertensies druk. Saapa het in sy verklaring verskeie voorstelle rakende drankbeleide gemaak aangesien Suid-Afrika op die rand van ’n derde Covid-19-golf staan. “’n Oproep vir beperkings op alkoholverwante advertensies en ander voorstelle ten opsigte van alkoholbeleide is irrelevant tot die nasionale reaksie teenoor ’n moontlike derde Covid-19-golf,” sê Sibani Mngadi, voorsitter van Salba. “Oproepe om drankverkope te beperk dui op ’n miskenning van die ekonomiese en werkloosheidstoestand in Suid-Afrika.” Mngadi sê voorts dat Saapa hulle eerder daarop moet toespits om ’n tasbare bydrae in die stryd teen Covid-19 te lewer. “Dit is kommerwekkend dat Saapa, wat nog geen bydrae tot die nasionale stryd teen Covid-19 gelewer het nie, ’n beroep op die beperking van drankverkope doen. ” Mngadi sê dat die alkoholbedryf onder meer 200 miljoen liter skoon alkohol geskenk het toe die land ’n tekort aan reinigingsmiddels gehad het. “Die bedryf het op verskeie terreine ondersteuning aan die regering gebied en onverpoos gewerk om te verseker dat daar in verskeie sektore, waaronder die restaurantbedryf, aan Covid-19-protokol en ‑regulasies voldoen is.” “Wat Saapa nie begryp nie, is dat Suid-Afrika ’n grondwetlike demokrasie is, met gevestigde en deursigtige reëls ten opsigte van beleidsformulering en veranderings aan wetgewing. Inperkingsreëls is daar om die land te help om die Covid-19-krisis te bestuur. Lewens moet gered word terwyl lewensbestaan beskerm word in ’n samelewing wat gebuk gaan onder armoede, werkloosheid en ongelykheid.” Mngadi sê dat dit nie as ’n platform misbruik moet word om ’n anti-alkohol-agenda te bevorder nie. “Die alkoholbedryf deel die regering se kommer op die pandemie en sal betekenisvolle stappe ondersteun wat gedoen word om die infeksiesyfers te verlaag.” Mngadi sê voorts dat die bedryf reeds meer as R36 miljard se omset weens drankbeperkings tydens die pandemie verloor het. Gevolglik het die regering ook miljarde in belasting verloor. “Die alkoholbedryf speel ’n kernrol in die groei van die ekonomie.”